O‘zbekistonda yangi farmatsevtika korxonasi ishga tushdi. Qanday dorilar ishlab chiqariladi?

Mamlakatimizda Navro‘z umumxalq bayrami keng nishonlanayotgan shu kunlarda yangi ijtimoiy-iqtisodiy inshootlar foydalanishga topshirilmoqda. Poytaxtimizning Olmazor tumanida qad rostlagan «Well med pharm» farmatsevtika korxonasi shulardan biridir, deb yozmoqda O‘zA.
Yangi korxona ochilishi munosabati bilan bo‘lib o‘tgan tadbirda O‘zbekiston Sog‘liqni saqlash vazirligi, «O‘zfarmsanoat» aksiyadorlik konserni, davlat, jamoat tashkilotlari vakillari, ishbilarmonlar qatnashdi.
«O‘zfarmsanoat» aksiyadorlik konserni boshqaruvi raisi M.Do‘stmurodov va boshqalar tadbirkorlar va ishbilarmonlar uchun qulayliklar, imkoniyat va imtiyozlar kengayayotgani farmatsevtika sanoati taraqqiyotida ham muhim omil bo‘layotganini ta'kidladi.
«Well med pharm» farmatsevtika korxonasi Hindistonning «Shayana farm» farmatsevtika kompaniyasi bilan hamkorlikda tashkil etildi. Buning uchun to‘rt yarim million dollar miqdorida investitsiya jalb etildi.
Zamonaviy andozalar asosida barpo etilgan korxonada yuqori texnologik ishlab chiqarish liniyasi o‘rnatilgan. Texnologik jarayonlar va logistika tizimi bir-biri bilan uzviy bog‘liqligi mehnat unumdorligi yuqori bo‘lishiga xizmat qiladi. Ilm-fanning so‘nggi yutuqlari asosida jihozlangan fizik va kimyoviy tahlil laboratoriyasi sifat va xavfsizlik omilidir.
Yangi korxonada yiliga o‘n million qadoqda gepatoprotektor, og‘riq qoldiruvchi, immunitetni kuchaytiruvchi va boshqa tabletka, kapsula, malham va sharbat shaklidagi dori vositalari ishlab chiqariladi. Buning natijasida chetdan keltirilayotgan yigirma besh nomdan ziyod dori vositasini tayyorlash mahalliylashtiriladi. Yetmishdan ortiq yigit-qiz ish bilan ta'minlanadi.
– O‘zbekiston bozorida o‘n besh yildan buyon ish olib bormoqdamiz, – deydi "Shayana farm" farmatsevtika kompaniyasi bosh direktori Tivari Ashok Kumar. – Mamlakatingizda tadbirkorlik uchun imtiyozlar kengaymoqda. «Well med pharm» korxonasi 2021 yilgacha yagona soliq to‘lovidan ozod etildi. Chetdan xomashyo olib kirishda bir qator imtiyozlar berildi. Biz ham bu imkoniyatlardan samarali foydalanib, tadbirkorlikni yanada kengaytirish, ishlab chiqarilayotgan mahsulotlar turini ko‘paytirishni rejalashtirmoqdamiz.